b'\n_START_ARTICLE_\nLiftas\n_START_PARAGRAPH_\nLiftas \xe2\x80\x93 \xc5\xa1achtinio tipo keltuvas su kabina, skirtas vertikaliam arba nuolydiniam keleivi\xc5\xb3 arba krovini\xc5\xb3 k\xc4\x97limui.\n_START_SECTION_\nIstorija\n_START_PARAGRAPH_\nLifto prototipai buvo \xc5\xbeinomi Senov\xc4\x97s Romoje, Egipte. Pirmieji \xc5\xa1iuolaikinio tipo liftai atsirado XVII a. \xe2\x80\x93 XVIII a. Anglijoje ir Pranc\xc5\xabzijoje, Rusijoje. Oficialiai laikoma, kad pirmasis keleivinis liftas, kuriame buvo \xc4\xafrengtos kabinos apsaugos nuo kritimo priemon\xc4\x97s, buvo \xc4\xafrengtas 1857 m. Niujorke. 1867 m. hidraulinis liftas buvo pademonstruotas Pasaulin\xc4\x97s parodos Pary\xc5\xbeiuje metu. \xc5\xa0iais liftais buvo galima grei\xc4\x8diau kilti ir leistis. Pirmasis elektrinis liftas buvo pagamintas 1880 m. Lift\xc5\xb3 atsiradimas leido spar\xc4\x8diai statyti dangorai\xc5\xbeius. Lietuvoje pirmasis liftas buvo \xc4\xafrengtas 1926 m. Kauno gyvenamajame name. Vienas pirm\xc5\xb3j\xc5\xb3 greitaeigi\xc5\xb3 lift\xc5\xb3 Lietuvoje buvo sumontuotas 1979 m. Vilniaus televizijos bok\xc5\xa1te.\n_START_SECTION_\nVeikimas\n_START_PARAGRAPH_\n\xc5\xa0iuo metu da\xc5\xbeniausiai naudojami elektriniai liftai. J\xc5\xb3 pavara paprastai tvirtinama ant specialios platformos vir\xc5\xa1utin\xc4\x97je \xc5\xa1achtos dalyje. Lifto kabina yra keliama specialiais lynais ar dir\xc5\xbeais, vyniojamais ant pavaros suktuvo b\xc5\xabgno ar skriemulio. Kabinos, pakabintos ant dir\xc5\xbe\xc5\xb3 ar lyn\xc5\xb3 per pakab\xc4\x85 juda specialiomis kreipiamosiomis, pritvirtintomis prie lifto \xc5\xa1achtos sienos. \xc5\xa0achtos duob\xc4\x97je paprastai \xc4\xafrengiami atraminiai buferiai, sulaikantys nuo sm\xc5\xabgio kabin\xc4\x85 ar atsvarus, kurie ma\xc5\xbeina j\xc4\x97g\xc4\x85, reikaling\xc4\x85 kabinai kelti. Lifto durys atsidaro arba u\xc5\xbesidaro teleskopiniu b\xc5\xabdu. Kabinoje paprastai b\xc5\xabna \xc4\xafrengtas valdymo pultas sujungtas su automatiniu lifto valdymo \xc4\xafrenginiu. Keleiviniai liftai gali b\xc5\xabti keli\xc5\xb3 auk\xc5\xa1t\xc5\xb3. Jie montuojami gyvenamuosiuose ir administraciniuose pastatuose. Krovininiai liftai \xc4\xafrengiami gamyklose, sand\xc4\x97liuose, parduotuv\xc4\x97se, \xc5\xa1achtose. \xc5\xa0iuolaikiniai keleviniai liftai vienu metu kelia iki 30 asmen\xc5\xb3, krovininiai \xe2\x80\x93 iki 10 ton\xc5\xb3 krovin\xc4\xaf.'